Eskom: Slegs dié dienste nou gelewer | Netwerk24
Eskom: Slegs dié dienste nou gelewer
Deur William Horne 27 Maart 2020 12:17
Enige hoop dat Eskom al sy probleem-kragstasies sal regmaak tydens die staat van inperking, is die nekslag toegedien.
Hoewel Eskom tot ’n noodsaaklike diens verklaar is en moet seker maak die ligte (en internet!) bly aan in Suid-Afrikaanse huishoudings en kosfabrieke, kan hy nie geskeduleerde instandhoudingswerk doen nie.
Die nutsmaatskappy sê in ’n verklaring hy mag net “noodsaaklike dienste” verrig tydens die staat van inperking.
LEES OOK: G’n beurtkrag – inperking spaar duisende MW’s
Sy werksmag is verklein weens die staat van inperking en sy pogings om werknemers se blootstelling aan die Covid-19-virussiekte te beperk.
Hy sal dus nou net sekere dienste aan kragverbruikers kan verskaf.
Die verkleinde werksmag beteken ook dat sy beskikbare dienste stadiger verskaf sal word.
Slegs die volgende dinge sal tot 16 April aandag kry:
Noodgevalle waar lede van die publiek in gevaar is;
Noodsaaklike instandhouding; en
Kragmeters wat nie werk nie.
Volgens die nutsmaatskappy is die stappe nodig sodat hy terselfdertyd die ligte sover as moontlik kan aanhou terwyl hy ook die veiligheid van sy werknemers moet verseker.
Enige ander dienste wat van Eskom vereis word, sal nie vir die volgende drie weke ’n prioriteit wees nie.
Sy werkers wat wel dienste verskaf, sal toegerus word met die nodige veiligheidstoerusting en higiëniese maatreëls volg as hulle in aanraking met lede van die publiek moet kom.
Verbruikers sal ook nie Eskom-hulpsentrums kan besoek nie. Al dié geriewe is gesluit tot en met die einde van die staat van inperking.
Verbruikers wat hulp nodig het, moet voortaan op die volgende maniere met Eskom in verbinding tree:
Telefoonnommer: 08600 37566
Meer oor: Eskom | Beurtkrag | Krag | Kragstasies | Elektrisiteit